見蔡儒效
作者：釋德洪
朝代：宋

paragraphs: 一昨海外歸，盡見故山侣。
夫子獨未見，夢想識風度。
今日復何日，乃獲抵掌語。
猶疑是夢中，驚定無所覩。
欣然誦新句，句法雜今古。
初如涉微波，沙石俯可數。
忽驚鋒刃攢，凛然爲毛竪。
可讀不可識，森嚴開武庫。
百態出俄頃，春破賴綴補。
詞高殆天得，那借江山助。
人間有此客，而使衣涴土。
君看絳闕姿，矯不受控御。
大言惷上商，坐此得齟齬。
天公聊戲之，一官良蹇寓。
天風吹綠鬢，醉眼蓋寰宇。
閻浮一漚耳，是身等唾霧。
功名付揶揄，富貴我劇具。
道山弱水上，凝睇隔煙雨。
夜晴覺天多，月好笑起舞。
引手挽醉袂，恐騎紫雲去。